nal,
lëꞌda biꞌ la lo Xuza,
Me mixëꞌl da yizhyuo reꞌ;
per yent cho ngane lon:
“¿Plo bi go?”,
lëꞌla miwin laxtoꞌ go por mbin go kureꞌ.
Per walika kwaꞌn nin reꞌ;
más wen ya go chi biꞌn.
No chi nabiꞌn,
nayiꞌdt Sprit cheꞌn Dios lo go,
Me gaknu go lo rë kwaꞌn.
Chi lëꞌda biꞌ,
lëꞌda xël Me par yo Me laxtoꞌ go.
Or yiꞌd Sprit cheꞌn Dios lo rë men yizhyuo reꞌ,
lëꞌ Me kobeꞌ (wiꞌ) cho nzhap dol,
no cho yent kwan nak,
mbaino gab Sprit cheꞌn Dios xmod gak kun xaꞌ nzhap dol zeꞌ.
Rë xaꞌ gat ñila da,
xaꞌ zeꞌ nzëꞌb xki lo Dios;
per da gat nzëꞌb xkita,
kuzeꞌ lëꞌda biꞌ plo nzho Xuza,
no nanetraꞌ go da.
No xaꞌ nzhap dol zeꞌ,
xaꞌ nileꞌ mandad yizhyuo reꞌ,
lëꞌ xaꞌ kix rë kwaꞌn nak xaꞌ,
kuzeꞌ nayotraꞌ leꞌ xaꞌ mandad yizhyuo reꞌ.
’Dox kwaꞌn nzhoraꞌ ganin lo go,
per xekt go gon goi rëi nal reꞌ,
per or yiꞌd Sprit cheꞌn Dios,
lëꞌ Me luꞌ lo go,
rë kwaꞌn nzhakla Dios gon go.
Gat nidiꞌzht Sprit cheꞌn Dios kwaꞌn xigab yek Me,
lëꞌ Me nidiꞌzh nab tsa kwaꞌn nzhakla Xuza Dios,
par diꞌzh Me lo go rë kwaꞌn naga gak.
Lëꞌ Sprit cheꞌn Dios leꞌ,
diꞌzh men da wen,
porke lëꞌ Me kaꞌ rë cheda par luꞌ Mei lo go.
Rë cheꞌn Xuza nak cheda;
kuzeꞌ midiꞌzha lo go,
lëꞌ Sprit cheꞌn Dios kaꞌ rë cheda par luꞌ Me xmod nake lo go.
Xcheꞌptsa nanetraꞌ go da,
lëꞌt ne go da xcheꞌp.
Orzeꞌ nzhab pla rë men cheꞌn Jesús lo wech bixaꞌ:
―¿Kwan gab widiꞌzh reꞌ kwaꞌn ne Jesús lo be:
“Xcheꞌptsa nanetraꞌ go da,
lëꞌt ne go da xcheꞌp”,
mbaino,
“Lëꞌda biꞌ lo Xuza”?
¿Kwan gab widiꞌzh kwaꞌn ne xaꞌ:
“Kaxcheꞌp”,
reꞌ?
Nazobyekt be kureꞌ.
No nane Jesús,
lëꞌ bixaꞌ nzhakla naꞌbdiꞌzh lo Me por kwaꞌn midiꞌzh Me zeꞌ,
orzeꞌ nzhab Me:
―¿Chi nzhakla go gon go kwan gab kwaꞌn nin lo go zeꞌ?
¿Chi kubaꞌ kinaꞌbdiꞌzh go lo wech go?
Kwaꞌn nanen,
lëꞌ go goꞌn,
no win laxtoꞌ go,
no lëꞌ rë men yizhyuo zak laxtoꞌ;
per lëꞌ yalnawin kwaꞌn zak go baꞌ,
lëꞌi gak yalnizak laxtoꞌ go.
Tu unaꞌ or gal xin unaꞌ,
kun yalne nzhap unaꞌ mëꞌd;
per or ngol la mëꞌd,
di nizak laxtoꞌ xaꞌ ñaꞌl laxtoꞌ xaꞌ yalne zeꞌ por niwiꞌ xaꞌ lo mëꞌd.
Seꞌ ska go nal reꞌ,
nzho yalnawin laxtoꞌ go,
per or yala lo go xtu wëlt,
orzeꞌ lëꞌ go zak laxtoꞌ ne go da,
no yalnizak laxtoꞌ go reꞌ,
yent cho kubchiy lo go.
No rë zhë zeꞌ,
yentraꞌ kwan naꞌb go lon.
Walika kwaꞌn nin lo go reꞌ,
lëꞌ Xuza Dios neꞌ rë kwaꞌn naꞌb go lo Me,
por nak go men da.
Haxta nal,
nagat naꞌb go lo Me por lën;
nal binaꞌb goi par zhine lo go,
nes par zak laxtoꞌ go.
’Lëꞌda midiꞌzh kureꞌ lo go nela xmod nak tu kwaꞌn gaꞌ,
per zhin zhë ya nadizhtraꞌ seꞌ lo go,
tuli ganin xmod nak rë cheꞌn Xuza lo go.
Zhë zeꞌ gat nakiꞌntraꞌ naꞌba tu kwaꞌn lo Xuza por go;
yub go naꞌbe lo Me por nak go men da,
porke yub Xuza nazhiꞌ go,
no por nazhiꞌ go da,
kuzeꞌ nazhiꞌ Xuza go,
no por ñila go,
lëꞌ Me mixëꞌl da.
Nzhala lo yizhyuo reꞌ,
lëꞌ Xuza mixëꞌl da;
nal lëꞌda la ska yizhyuo reꞌ par ña ska lo Xuza.
Orzeꞌ nzhab rë men cheꞌn Jesús lo Me:
―Nalse tuli ne goi lo no,
gat kidiꞌzht goi xtu mod;
nalse nane no,
gat nakiꞌntraꞌ naꞌbdiꞌzh no tu kwaꞌn lo go,
porke rëi nane la go;
kuzeꞌ ñila no,
lëꞌ Dios mixëꞌl go yizhyuo reꞌ.
Orzeꞌ nzhab Jesús:
―¿Haxta nalse ngwayila go da?
Lëꞌ or ngol la,
lëꞌ rë go reꞌchbe,
laꞌ nzëꞌb go da;
per nayaꞌntaꞌ naba,
lëꞌ Xuza nzo ka kuda.
Nin kureꞌ lo go par zi go chul,
porke lëꞌ go nak tutsa kuda.
Lo yizhyuo reꞌ,
lëꞌ go ded lo rë kwaꞌn gat lëꞌ,
per nazhebt go,
na mileꞌ la gan lo rë kwaꞌn gat lëꞌ nzho yizhyuo reꞌ.